CELEX: E2008C0166
Language: mt
Date: 2008-03-12 00:00:00
Title: Deċiżjoni tal-Awtorità tas-Sorveljanza tal-EFTA Nru 166/08/COL tat- 12 ta’ Marzu 2008 dwar għajnuna allegata mill-Istat fir-rigward tal-industrija Norveġiża tal-qtil tar-renni (in-Norveġja)

12.2.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 41/24
            
         DEĊIŻJONI TAL-AWTORITÀ TAS-SORVELJANZA TAL-EFTA
   Nru 166/08/COL
   tat-12 ta’ Marzu 2008
   dwar għajnuna allegata mill-Istat fir-rigward tal-industrija Norveġiża tal-qtil tar-renni (in-Norveġja)
   L-AWTORITÀ TAS-SORVELJANZA TAL-EFTA (1),
   WARA LI kkunsidrat il-Ftehim dwar iż-Żona Ewropea Ekonomika (2), u partikolarment l-Artikoli 8 u 61 sa 63 u l-Protokoll 3 u 26 tiegħu,
   WARA LI kkunsidrat il-Ftehim bejn l-Istati ta’ EFTA dwar it-Twaqqif ta’ Awtorità tas-Sorveljanza u Qorti tal-Ġustizzja (3), u b’mod partikolari l-Artikoli 5 u 24 tiegħu,
   WARA LI kkunsidrat l-Artikolu 1(3) tal-Parti I u l-Artikolu 4(2) tal-Parti II tal-Protokoll 3 tal-Ftehim ta’ Sorveljanza u l-Qorti,
   Billi:
   1.   Il-fatti
   Fil-11 ta’ Ottubru 2007 (Avveniment Nru 446496), l-Awtorità rċiviet ilment dwar possibilità ta’ għajnuna mill-Istat mogħtija lill-industrija Norveġiża tal-qtil tar-renni. Fl-ilment, ġie ddikjarat li għajnuna mill-Istat li tammonta għal madwar NOK 7.2 miljun (bejn wieħed u ieħor EUR 910 000) ġiet mogħtija lill-kumpanija tal-qtil tar-renni Boalvvir BA minn “Reindriftens Utviklingsfond” (4) bejn Lulju 2004 u Novembru 2006. L-għotjiet kienu approvati mill-Ministeru tal-Agrikoltura u Ikel. Min għamel l-ilment ma ssottometta ebda informazzjoni li turi li Boalvvir BA hija involuta f’attivitajiet oħra minbarra il-qtil tar-renni.
   Bl-ittra ddatata s-16 ta’ Ottubru 2007 (Avveniment Nru 447285), l-Awtorità rrikonoxxiet li rċeviet l-ilment.
   Bl-ittra ddatata 6 ta’ Diċembru 2007 (Avveniment Nru 456147) l-Awtorità informat lil min għamel l-ilment li d-Direttorat tal-Kompetizzjoni u Għajnuna mill-Istat tal-Awtorità (5) waslet għall-konkluzjoni preliminari li l-ilment ma jaqax fil-kamp ta’ applikazzjoni tal-Ftehim taż-ŻEE, u li għalhekk l-Awtorità ma kellhiex il-kompetenza tieħu azzjoni dwar il-kwistjoni. Min għamel l-ilment ingħata parir li jekk fi żmien xahrejn minn meta jirċievi din l-ittra, ma jissottomettix iktar informazzjoni li tista’ tikkonvinċi lis-CSA li l-miżuri li fuqhom saru l-ilmenti kienu fil-kamp ta’ applikazzjoni tal-Ftehim ŻEE, is-CSA tipproponi lill-Kulleġġ tal-Awtorità biex il-każ jingħalaq mingħajr ebda azzjoni oħra.
   Min għamel l-ilment ma rrispondiex għall-ittra tal-Awtorità tas-6 ta’ Diċembru 2007.
   2.   Valutazzjoni
   L-Awtorità tinnota li biex ikunu applikabbli l-provvedimenti għall-għajnuna mill-Istat fl-Artikoli 61 sa 63 tal-Ftehim taż-ŻEE, l-għajnuna mill-istat trid tingħata minn impriżi involuti fil-produzzjoni ta’ prodotti li jaqgħu fil-firxa ta’ prodotti tal-Ftehim taż-ŻEE.
   L-Artikolu 8(3) tal-Ftehim taż-ŻEE jipprovdi li
   
      “Jekk mhux speċifikat mod ieħor, il-provvedimenti ta’ dan il-Ftehim japplikaw biss għal:
      
                  (a)
               
               
                  prodotti li jaqgħu taħt il-Kapitoli 25 sa 97 tas-Sistema ta’ Deskrizzjoni Armonizzata u l-Kodifika tal-Oġġetti, esklużi l-prodotti fil-lista fi Protokoll 2;
               
            
                  (b)
               
               
                  prodotti speċifiċi fil-Protokoll 3, suġġetti għall-arranġamenti speċifiċi stabbiliti f’dak il-Protokoll.”
               
            
   L-Artikolu 8(3) tal-Ftehim taż-ŻEE jillimita l-kamp ta’ applikazzjoni materjali tal-Ftehim taż-ŻEE għall-prodotti msemmija hawn fuq, sakemm mhux speċifikat mod ieħor fil-Ftehim. Ir-renni u l-prodotti pproċessati minnhom, billi la jaqgħu taħt il-Kapitoli 25 sa 97 tas-Sistema ta’ Deskrizzjoni Armonizzata u l-Kodifika tal-Oġġett (Harmonized System – HS), u lanqas ma huma speċifikati fil-Protokoll 3 tal-Ftehim taż-ŻEE, ma jaqgħux fil-kamp ta’ applikazzjoni ġenerali tal-Ftehim.
   Dik li allegatament rċieviet l-għajnuna f’dan il-każ hija kumpanija involuta fil-qtil tar-renni. Il-prodotti tall-kumpaniji tal-qtil tar-renni jaqgħu taħt il-Kapitoli 01, 05, 15, 16 u 23 tas-Sistema ta’ Deskrizzjoni Armonizzata u l-Kodifika tal-Oġġetti (HS) u għalhekk m’humiex fost il-prodotti koperti mill-Ftehim taż-ŻEE. Il-prodotti lanqas ma huma koperti mill-Protokoll 3 tal-Ftehim taż-ŻEE.
   B’hekk l-ilment jirrigwarda għajnuna allegata mill-Istat lil kumpaniji involuti fil-produzzjoni ta’ prodotti li m’humiex fost il-prodotti koperti mill-Ftehim taż-ŻEE, kif definiti fl-Artikolu 8(3) tal-Ftehim taż-ŻEE.
   Fuq il-bażi ta’ dan kollu, l-Awtorità waslet għall-konkluzjoni li s-suġġett tal-ilment ma jaqax fil-kamp ta’ applikazzjoni tal-Ftehim taż-ŻEE, u li għalhekk, l-Awtorità m’għandha ebda kompetenza li tistħarreġ l-għajnuna potezjali mill-Istat involuta (6).
   3.   Konklużjoni
   L-Awtorità għalhekk tikkonkludi li m’hemm l-ebda raġunijiet biex jitkompla l-każ.
   F’dan l-isfond, l-Awtorità ddeċidiet li tagħlaq il-każ,
   ADOTTAT DIN ID-DEĊIŻJONI:
   Artikolu 1
   L-Awtorità tas-Sorveljanza tal-EFTA tikkonsidra li l-għotjiet lill-industrija tal-qtil tar-renni Norveġiża ma tikkostitwix każ ta’ għajnuna mill-Istat skont l-Artikolu 61 tal-Ftehim taż-ŻEE.
   Artikolu 2
   Din id-Deċiżjoni hija indirizzata lir-Renju tan-Norveġja.
   Artikolu 3
   Il-verżjoni bl-Ingliż biss hi awtentika.
   
      Magħmula fi Brussell, 12 ta’ Marzu 2008.
      
         
            Għall-Awtorità ta’ Sorveljanza tal-EFTA
         
         Per SANDERUD
         
            President
         
         Kurt JAEGER
         
            Membru tal-Kulleġġ
         
      
   
   
      (1)  Minn hawn ‘il quddiem imsejħa “l-Awtorità”.
   
      (2)  Minn hawn ‘il quddiem imsejjaħ “il-Ftehim taż-ŻEE”.
   
      (3)  Minn hawn ‘il quddiem imsejjaħ “il-Ftehim ta’ Sorveljanza u l-Qorti”.
   
      (4)  “Il-fond ta’ żvilupp għat-trobbija tar-renni”.
   
      (5)  Minn hawn ‘il quddiem imsejħa “is-CSA”.
   
      (6)  Ara d-Deċiżjoni tal-Awtorità 176/05/COL tal-15 ta’ Lulju 2005 dwar l-għajnuna allegata mill-Istat fis-settur tas-sajd.